recursal/SuperWikiNEXT-32B huggingface dataset:
***Mole Mania***, kjent i Japan som ***Mogurānya*** (モグラ〜ニャ), er eit hjernetrimspel utvikla av Nintendo EAD og Pax Softnica og utgjeve i 1996 av Nintendo til den opphavlege Game Boy. Spelet er eit av dei mindre kjende verka til Shigeru Miyamoto. Det vart gjeve ut att gjennom Virtual Console til Nintendo 3DS i 2012.

*Mole Mania* handlar om moldvarpen Muddy Mole, som må berge kona og barna sine etter at dei har blitt kidnappa av bonden Jinbe. For å finne kona og barna, må Muddy navigere seg gjennom verder fylte med gåter. Verdene består av eit nett av ruter, der kvar rute dekkjer heile skjermen. Desse er fylte med hindringar som blokkerer framgangen til neste skjerm.

Spelet handlar i hovudsak om å flytte ein svart ball til ein utgang på randen av skjermen for å komme vidare til den neste. Denne svarte ballen kan Muddy dytte, dra og kaste. Han kan også grave i jordsmonn for å finne underjordiske vegar rundt hindringar. Eit viktig element for å løyse gåtene i spelet, er å grave på dei riktige stadene ettersom hòla som blir til i bakken vil kunne hindre spelaren i å komme vidare. Viss ein kastar ballen i eit hòl, vil den returnere til startposisjonen. Viss ein endar opp med å lage hòl som gjer det umogeleg å få ballen i mål, må ein forlate skjermen og kome tilbake for å prøve på nytt.

Referansar
----------

1. ↑  «Mole Mania». IGN. Henta 26. mai 2018.
2. ↑  «Ukens nettutgivelser». Gamer.no. Henta 18. august 2018.
3. ↑  «Mole Mania Review». NintendoLife. Henta 26. mai 2018.

Bakgrunnsstoff
--------------

* Offisiell nettstad (på japansk)
*For andre tydingar av oppslagsordet, sjå Sven Svensen frå Kristiansand.* 

**Sven Adolf Svensen** (29. januar 1863–21. mai 1943) var ein norsk skulemann og politikar, fødd i Nevlunghavn i dåverande Brunlanes herad. Han representerte 1922-36 Høgre på Stortinget og vert særleg hugsa for sitt bidrag til folkeskulelovene av 1936.

Far til Svensen var styrmann til sjøs. Sjølv tok han eksamen ved Asker seminar i 1881 og var så lærar i Larvik og deretter 1882-84 i Gjerpen. Her vart han kjend og gift med ei dotter til presten og seinare bispen Johannes N. Skaar. Skaar meinte Svensen måtte ta examen artium, noko han gjorde i 1886, og deretter studere teologi. I 1892 vart Svensen cand.theol.

Frå 1892 til -99 var Svensen lærar og skuleinspektør ved Aars og Voss skole i Kristiania. Saman med lærarkollega Sigurd Bretteville Jensen gav han i 1897 og 1899 ut sine fyrste lærebøker, begge basert på Bibelen.

Svensen var deretter lærar i Trondheim frå 1899 til 1918. I denne perioden skreiv han lærebøker både om grammatikk og sunnheit. Den fyrste norske grammatikken frå 1901 var på 16 sider, i 1907 auka til 24 sider. Same året gav han ut eit notat om komma-reglane.

Frå 1918 til 1934 var Svensen skuleinspektør i Drammen. Saman med Mathilde Munch skreiv han lesebøker på 1920- og 30-talet der «sakprosatekstene er på enda sterkere retur, og skjønnlitteraturen dominerer, selv om det fortsatt er med tekster om natur, det nasjonale, historie og kristen tro». Han skreiv også lærebøker til bruk i religions-undervisninga.

Svensen engasjerte seg i politikken for partiet Høgre. Bolken 1901-04 var han formannskapsmedlem i Trondheim og frå 1920-34 hadde han sete i Drammen bystyre. Hausten 1921 vart han vald til stortingsrepresentant frå Drammen, og vart attvald fire gongar. Svensen var formann i Kyrkje- og undervisningskomiteen frå 1925 til han forlet Stortinget i 1936. Gjennom den posisjonen fekk «han mykje å seia for utforminga av skuleordninga frå 1936». Folkeskuleloven av 1936 la grunnen under einskapsskulen.

Notar
-----

1. ↑  Norsk Allkunnebok X.428

Kjelder
-------

* Norsk Allkunnebok. X. bandet. 1965
* *Denne artikkelen bygger på «Sven Svensen» frå Wikipedia på bokmål, den 17. oktober 2016.*


|  |  |
| --- | --- |
| Autoritetsdata | 
* BIBSYS
* Norsk biografisk leksikon
* Store norske leksikon
* PolSys
* VIAF

 |
**Adda** (latin *Abdua* eller *Addua*) er ei elv nord i Italia og ei av sideelvane til Po frå venstre. Ho har utspring i Alpane nær grensa til Sveits og renn ut i Comosjøen. Adda munnar ut i Po nokre kilometer oppfor Cremona. Ho er 313 km lang. 

Av byar langs Adda finn ein Bormio, Sondrio, Bellagio og Lecco (vegge ved Comosjøen) og Lodi.

Adda ved Trezzo sull'Adda.
Kjelda til Adda er nokre små vatn øvst i Fragiledalen, men volumet i elva aukar først nær byen Bormio. Ho renn så sørvestover, så vestover gjennom frodige Valtellina, forbi Tirano, der Poschiavinofossen er på høgresida, og Sondrio, der ho møter Mallero frå høgre. Ho renn så ut i Comosjøen i nordenden. Ho renn vidare ut frå den søraustlege armen til Comosjøen, kalla Leccoarmen, og kryssar sletta i Lombardia der ho mottar elva Serio frå venstre. Til slutt munnar ho ut i Po, 13 km oppfor Cremona.

Dei nedre delane av Adda danna tidlegare grensa mellom Republikken Venezia og Hertugdømet Milano etter Loditraktaten i 1454. Fleire viktig slag er utkjempa ved breidda av elva, menst kjend er slaget ved Lodi, der Napoleon slo austerrikarane i 1796. Fleire slag har òg funne stad ved bruhovudet i Cassano d'Adda.

Galleri
-------

* Taccani vasskraftverk i Trezzo sull'AddaTaccani vasskraftverk i Trezzo sull'Adda
* Adda og Castello visconteo i Trezzo sull'AddaAdda og Castello visconteo i Trezzo sull'Adda
* Elva skil Vaprio d’Adda (til venstre) frå Canonica d’Adda (til høgre)Elva skil Vaprio d’Adda (til venstre) frå Canonica d’Adda (til høgre)

Kjelder
-------

* *Denne artikkelen bygger på «Adda River» frå Wikipedia på engelsk, den 16. november 2007.*

Bakgrunnsstoff
--------------

 Commons har multimedium som gjeld: **Adda**

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* LCCN
* BNF
* BNF (data)
* GeoNames

 |
**Rochefort** er ein hamneby og kommune vest i Frankrike. Han er *sous-préfecture* (underprefektur) i departementet Charente-Maritime i regionen Nouvelle-Aquitaine og har om lag 25 000 innbyggjarar. Eit uoffisielt namn på byen er *Rochefort-sur-Mer*, men din siste biten vert vanlegvis ikkje nytta. 

Hamna i Rochefort

Historie
--------

I desember 1665 vart Rochefort vald av Jean-Baptiste Colbert som ein stad for «tilflukt, forsvar og forsyningar» for den franske marinen. Det vart bygd festningsverk i militærhamna av Vauban, Louis XIV sin kommisær for festningsverk. Mellom 1666 og 1669 fekk kongen bygd «Corderie Royale» (den då lengste bygningen i Europa) for å lage tauverk for franske skip i krig. Produksjonen av tauverk vart lagt ned i 1867, og i 1926 vart arsenalet i Rochefort òg lagt ned. Bygningen vart sett i brann av okkupasjonsstyrkane i 1944 og stod tom i tjue år. I dag er bygningen bygd opp att for kommunale formål og turisme. I 1766 vart det bygd ein *bagne*, ein straffekoloni der ein dreiv straffarbeid. Slike straffekoloniar var på den tida vanleg i militære hamner og marinebasar, som i Toulon eller Brest, fordi dei gav tilgang til gratis arbeidskraft. 

Utanfor Rochefort ligg øya Île-d'Aix, der Napoleon Bonaparte heldt seg fleire dagar i håp om å rømme til Amerika, før han overgav seg til Kaptein F. L. Maitland om bord på HMS «Bellerophon» den 17. juli 1815. Dette enda «Dei hundre dagane». 

Rochefort er eit døme på ein såkalla *ville nouvelle* eller 'ny by' frå 1600-talet. Det vil seia at utforminga og bygningane kom av politiske årsaker. Årsaka til at Rochefort vart bygd kom i stor grad av at den kongelege makta ikkje kunne stole på dei opprørske protestantane i La Rochelle, som ardinal Richelieu måtte omleire eit par tiår tidlegare. Langt inn på 1900-talet vart Rochefort stort sett rekna som ein garnisonsby. Turistindustrien, som hadde eksistert lenge på grunn av kurbadet i byen, auka på 1990-talet.

Bakgrunnsstoff
--------------

* Kaptein Maitland sin detaljerte rapport om Napoelon si avskjering og overgjeving. Arkivert 2007-09-28 ved Wayback Machine.

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* SUDOC
* NKC

 |
**Dadra** er ein musikkstil innan hindustanimusikk med opphav i folkesongar sungne av kvinner i Uttar Pradesh.

Stilen har same namn som rytmemønsteret som ofte blir brukt i han, *dādrā tāla*. Ein kan også bruka andre mønster, som *kahervā tāla*.

Teksten i dadramusikk tek ofte for seg kjenslene til ei forelska kvinne. I tillegg til kjensler kan han også skildra natur og skiftande årstider.
Han er som regel fordelt på to strofer, og kan vera på nordindiske språk som bradjbhakha, maithili og hindi.

Dadra er rekna som ein lett stil i slekt med thumri, men er friare for utøvaren. Han har ofte litt raskare tempo, og verk er kortare og meir kompakte.

Kjelder
-------

1. 1 2 3 4  Mahābhāratī, Saṅgīt (2011). «Dādrā» (på engelsk). Oxford University Press. ISBN 978-0-19-565098-3. doi:10.1093/acref/9780195650983.001.0001/acref-9780195650983-e-1222.
2. 1 2  «Articles - Thumri, Dadra and other semi-classical forms in Indian Music - by Chaitanya Kunte», *www.swarganga.org*, henta 29. februar 2020

Bakgrunnsstoff
--------------

* Forklaring og døme ved chandrakantha.com
**Addis Abeba** er hovudstaden og den største byen i Etiopia. Byen ligg ved foten av Entoto-fjellet (amharisk *Ənt'ot'o* እንጦጦ). Byen har om lag 3,4 millionar innbyggjarar (2008). 
Byen har status som sjølvstyrande region (*astedader akabibi*) i Etiopia.

Bynamnet
--------

På amharisk heiter byen *Addis Abäba* ኣዲስ ኣበባ [adːiːs aβəβa], som eigentleg er ge'ez og tyder 'ny blome'. På oromo har byen namna *Finfinnee* (av *hora finfinnee* 'varm kjelde') og *Shaggar*. På engelsk blir bynamnet skrive *Addis Ababa*, medan forma *Addis Abeba* er nytta på mellom anna norsk, svensk, tysk, nederlandsk, fransk, katalansk, italiensk og tsjekkisk. *Ethiopian Mapping Authority*  nyttar òg forma *Addis Abeba*.

Historie
--------

Plasseringa vart vald av keisarinne Taytu Betul (ge'ez *T'aytu Bǝt'ul* ጣይቱ ብጡል) og byen vart grunna i 1886 av ektefellen hennar, keisar Menelik II (ge'ez *Mǝnilǝk* ምኒልክ). 5. mai 1936 vart han okkupert av italienske styrkar. Addis Abeba var hovudstad i Italiensk Aust-Afrika til britiske styrkar sigra over italienarane i 1941, og keisar Haile Selassie vende tilbake 5. mai 1941.

Organisasjonar og kommunikasjon
-------------------------------

Den afrikanske unionen har hovudkvarteret sitt i byen til like med United Nations Economic Commission for Africa. Ein finn og Universitetet i Addis Abeba (engelsk *Addis Ababa University*, amharisk *Addis Abäba Yunivärsǝti* አዲስ አበባ ዩኒቨርስቲ) her.

I dag har byen flysamband gjennom Bole International Airport og togsamband til Djibouti.

Kjelder
-------

1. ↑  *Ethiopian Mapping Authority*, arkivert frå originalen 20. mai 2010, henta 16. januar 2010

Bakgrunnsstoff
--------------

* Addis Ababa City Council (engelsk)
* Introduction to Addis Ababa Arkivert 2007-02-09 ved Wayback Machine. (engelsk)

| * v
* d
* e
Regionar i Etiopia |
| --- |
| Afar  | Amhara  | Benishangul-Gumuz  | Gambela  | Harari  | Oromia  | Somali  | Den sørlege regionen  | Tigray**Byar med eigen status:** Addis Abeba  | Dire Dawa |  |


|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* BNF
* BNF (data)
* SUDOC
* NKC
* GeoNames

 |
|  |
| --- |
| ***«Dancing Night»***  Singel |
|  |
| **Land** | Hellas |
| **Språk** | Engelsk |
| **Utgjeve** | 5. mars 2014 |
| **Selskap** | Panik Records |
| Låtskrivar(ar) | Mark Angelo, Josephine Wendel, Thomas Karlsson, Fast Lane og Melína Makrí |
|

**«Dancing Night»** er ein song av Mark Angelo feat. Josephine, gjeven ut 5. mars 2014 av Panik Records. Songen er skriven av Mark Angelo, Josephine Wendel, Thomas Karlsson, Fast Lane og Melína Makrí.

Eurovision
----------

### *EUROSONG 2014 - a MAD show*

«Dancing Night» var eit av bidraga i *EUROSONG 2014 - a MAD show*, den greske uttakinga til *Eurovision Song Contest 2014* i København i Danmark. Songen vart framført på engelsk av Mark Angelo og Josephine Wendel under aliaset Mark Angelo feat. Josephine, og enda på fjerde- og sisteplass med 13,01 prosent av røystene.

Kjelder
-------

* «Greece: listen to the participating songs here» (på engelsk). esctoday.com. 5. mars 2014. Henta 5. mars 2014.
* «Watch now: Greek songs presentation» (på engelsk). esctoday.com. 5. mars 2014. Henta 5. mars 2014.

| * v
* d
* e
Songar i EUROSONG 2014 - a MAD show |
| --- |
| *Rise Up***·** *Dancing Night***·** *Petaloúda stin Athína***·** *Kanénas den me stamatá* |
Elisabetøyane i Canada.  
██ Nunavut██ Nordvestterritoria██ Quebec██ Grønland
**Dronning Elizabeth-øyane** (engelsk *Queen Elizabeth Islands*) er ei gruppe øyar aller lengst nord i Canada, mellom 74° og 83° N. Øygruppa er skilt frå Grønland av Naressundet, og frå dei kanadiske øyane Baffinøya i søraust av Lancastersundet og Kitlineq i sørvest av Melvillesundet. Øyane dekker ei total landvidd på 418 961 km². Dei fleste øyane i øygruppa høyrer til Nunavut-territoriet, dei vestlegaste til Nordvestterritoria (fleire av øyane er delt mellom dei to territoria).

Øygruppa består av mange store øyar, med Ellesmereøya som den største. Andre store øyar er Devonøya, Melvilleøya, Axel Heibergs land, Bathurstøya, Ellef Ringnes' øy, Amund Ringnes' øy og Patrickøya.

Klimaet er arktisk, vegetasjonen er tundra, på fleire av øyane ligg store isbrear. Dei fleste øyane er utan fast busetnad, største landsbyen er Resolute på Cornwallisøya med vel 200 innbyggarar. Hovudnæring er oljeleiting og –boring.

Europearar vitja øyane fyrste gongen i 1616. Kartlegginga av øygruppa var ikkje fullført før tidleg på 1900-talet.

Øygruppa er oppkalla etter den britiske dronninga Elizabeth II. Ho vart krona til dronning av Canada i 1953. Før den tid kalla ein øygruppa for Parryarkipelet.

Kjelder
-------

* *Denne artikkelen bygger på «Queen Elizabeth Islands» frå Wikipedia på engelsk, den 22. juli 2009.*


|  |  |
| --- | --- |
| Autoritetsdata | 
* Store norske leksikon
* VIAF
* GND
* SUDOC
* NKC
* GeoNames

 |
|  |
| --- |
| ***I'll Hold You in My Heart***  Song av Eddy Arnold |
|  |
| **Innspelt** | 1947 |
| **Sjanger** | Country |
| Låtskrivar(ar) | Eddy Arnold, Hall Horton and Tommy Dilbeck |
|

«**I'll Hold You in My Heart (Till I Can Hold You in My Arms)**» er ein song frå 1947 av Eddy Arnold. Songen vart den tredje førsteplassen til Eddy Arnold på *Billboard* Juke Box Folk Records-lista. «I'll Hold You in My Heart (Till I Can Hold You in My Arms)» låg 46 veker på lista og 21 veker på førsteplassen..

Låtskrivarar
------------

Songen vart skriven av Eddy Arnold, Hall Horton og Tommy Dilbeck og først spelt inn av Eddy Arnold i 1947. Han nådde toppen av countrylista og låg der i 21 veker, den nest lengste perioden ein song har vore på toppen gjennom tidene (tangert av «I'm Movin' On» av Hank Snow og «In the Jailhouse Now» av Webb Pierce, men dei er lista 1, 2 og 3 på listene.)

Arnoldversjonen var den første av tre songar gjennom midten av 1950-åra som låg 21 veker på toppen av lista. I 1950 tangerte Hank Snow sin «I'm Movin' On» denne rekorden og i 1955 gjorde Webb Pierce det same med sin versjon av Jimmie Rodgers sin «In the Jailhouse Now». I 58 år var det ingen som slo denne rekorden før august 2013, då *Billboard* endra metoden for korleis Hot Country Songs-lista blir rekna ut (radiospeling, nedlasting og nettbasert strøyming) og «Cruise» av Florida Georgia Line låg 22 veker på toppen av lista.

Andre versjonar
---------------

* 1947: Dewey Groom and His Texans
* 1951: Eddie Fisher
* 1956: Betty Johnson
* 1956: Gale Storm
* 1957: Jim Edward, Maxine og Bonnie Brown
* 1958: Jean Shepard
* 1961: Kitty Wells
* 1962: Jimmy Newman
* 1962: The Anita Kerr Singers
* 1963: Glen Campbell
* 1964: Slim Whitman
* 1965: Dean Martin
* 1965: Hank Locklin
* 1966: Al Martino
* 1967: Freddie Hart
* 1969: Dottie West
* 1969: Elvis Presley
* 1977: Jan Howard
* 1994: Roland White
* 1995: Dick Curless
* 2007: The American Sound Studio Band featuring "The King" James Brown
* 2010: Jerry Lee Lewis med Shelby Lynne
* 2013: Bebe Buell

Kjelder
-------

* *Denne artikkelen bygger på «I'll Hold You in My Heart (Till I Can Hold You in My Arms)» frå Wikipedia på engelsk, den 30. desember 2016.*
	+ *Wikipedia på engelsk oppgav desse kjeldene:*

1. ↑  Whitburn, Joel (2004). *The Billboard Book Of Top 40 Country Hits: 1944-2006, Second edition*. Record Research. s. 29.

Bakgrunnsstoff
--------------

* Eddy Arnold, «I'll Hold You in My Heart»
**Tarkjell Våkråk** (d. 3. april 1694  ) var ein norsk spelemann frå Nore i Numedal. Han er rekna som den første spelemannen ein veit namnet på austafjells.

Tarkjell kom frå garden Våkråk, ikkje langt frå Rødberg. Han var son av Torstein Våkråg, og soneson av lagrettemann Tarkjell Ro. At han var rekna som ein førande spelemann, kan ein rekne av at han vart bodsend så langt unna som Hovet i Hol. Faren Torstein skifte til seg Våkråk, der Tarkjell voks opp. Ætta hadde hadde fleire lagrettemenn attende til 1500-talet, så Tarkjell var av bra folk. Kva slag spel han nytta, er ikkje kjend, men det er mogleg han hadde fått seg fele gjennom kontakt med Kongsberg. 

Tarkjell var og ein villstyring, og vart stemna inn for drap i 1693. Han hadde slege ihel skosveinen på heimegarden, Gullik Olsson. Gullik var bror av ei Åse Olsdotter, som Tarkjell hadde eit auge til. Gullik lika ikkje dette, og gav Tarkjell juling. Følgja var at Tarkjell stal ei øks frå Gullik og hogg han ned. På grunn av denne hendinga vart Tarkjell stemna til Gulating, og laut møte der i 1695. 

Før han kom så langt var Tarkjell beden om å spela i eit bryllaup på garden Villand, Hovet, 3. april 1694. 

Her kom Tarkjell trette med ein Per Hermansson, son av Hermann Sudndalen. Per tok ein tallerk og kasta på Tarkjell. Etter dette bar det ihop med dei ute i tunet, og Tarkjell slog ned Per med eit vedstykke. Etter at Tarkjell så kom innatt, var det nokre av jentene som ville ha han til å spela, og Tarkjell tok fram fela, gjekk beint framfor Per og sette i med ein slått. Då drog Per kniven og sette han i aksla på Tarkjell. "No stakk han meg!" sa Tarkjell, la fela frå seg og drog kniven. Jentene heldt han att, og stelde han. Dagen etter døydde Tarkjell av blodtapet.

På Villand sat på denne tida Elling Nilsson Villand, men det er ikkje funne prov for kven som gifte seg ved dette høvet. 

Etter kjeldene syner Tarkjell Våkråk seg som ein villstyring, men og som ein god spelemann, sidan han vart beden om å spela i Hovet, mange mil unna Rødberg.

Bakgrunnsstoff
--------------

* Reinton: *Folk og fortid i Hol*, band II
Drope på nål.
Ein **drope** er ein rundvoren væskepartikkel som blir halden saman av overflatehinna til væska. Overflatespenninga til væska gjer overflaten minst mogleg, slik at tilstrekkeleg små og svevande dropar vil få kuleform (lekamen med størst volum for ei viss overflate).

Når dropar blir danna ved at væske dryp ut av eit rør, vil alle dropane vere like store. Storleiken er bestemt av at overflatespenninga berre kan halde tyngda av ein viss væskemasse i form av ein liten sekk. Blir massen større, vil den hengjande dråpen snevrast inn øvst og sleppe røyret han heng i.

Vatn kan danne større dropar enn noko anna væske på grunn av den store overflatespenninga til denne væska. Ein drope destillert vatn har ein masse på ca. 0,05 g. Regndropar har som regel eit tverrmål på 2–4 mm, ved styrtregn 5 mm, ved duskregn mindre. Tåke består av små vassdropar med eit tverrmål på omtrent 0,01 mm. I skyer er dropane noko større, omtrent 0,03 mm.

På grunn av den forskjellige brytingsindeksen til vatn og luft, kan regndropar bryte og reflektere sollys slik at regnbogar oppstår.

* Drope som fell frå istapp.Drope som fell frå istapp.
* Animasjon av vatn som dryp frå ei kranAnimasjon av vatn som dryp frå ei kran
* Drope som treffer eit glas med vatnDrope som treffer eit glas med vatn
* Speglande dropar på spindelvevSpeglande dropar på spindelvev

Bakgrunnsstoff
--------------

* Liquid Sculpture. Bilete av dropar.

Kjelder
-------


* «Dråpe» (7. juni 2013), *Store norske leksikon*. Fri artikkel henta 3. april 2014.


|  |  |
| --- | --- |
| Autoritetsdata | 
* WorldCat
* Store norske leksikon
* GND
* LCCN
* NDL

 |
| Dropull |
| --- |
| Morgon i Dropull Morgon i Dropull |
| 

|  |
| --- |
|  |
| **Byvåpenet til Dropull** |

 |
| Styresmakter |
| Land  Region | Albania  Gjirokastër |
| Geografi |
| Flatevidd - By |  248 km² |
| Innbyggjarar  - By (2011) | 3 503 |
| Koordinatar | 39°59′0″N 20°14′0″E﻿Koordinatar: 39°59′0″N 20°14′0″E﻿ |
| Tidssone | CET (UTC+1) |
| Plassering |
| Dropull kommune innafor regionen GjirokastërDropull kommune innafor regionen Gjirokastër |

**Dropull** (gresk Δρόπολη, *Drópoli* eller Δερόπολη, *Derópoli*) er ein kommune i regionen Gjirokastër i Albania. Kommunen ligg sør i landet og grensar i vest til regionen Vlorë, i aust til nabolandet Hellas. Kommunen har hovudsete i landsbyen Sofratikë.

Kommunen vart oppretta gjennom ei admininistrasjonsreform i 2014, ved at dei tidlegare landkommunane Dropull i Poshtëm, Dropull i Sipërm og Pogon vart slått saman. Dei tidlegare kommunane inngår no som kommunaleiningar i den nye storkommunen.

Ved folketeljinga i 2011 hadde dei tre kommunane som i dag utgjer kommunen Dropull, til saman hadde 3 503 innbyggjarar.

Tidlegare administrativ inndeling
---------------------------------

Fram til år 2000 var dei tidlegare landkommunane ein del av distriktet Gjirokastër.

Referansar
----------

1. 1 2  Folketeljing 2011
2. ↑  Kommunereforma i 2014
3. ↑  Regionreforma i 2000
Koordinatar: 62°18′16″ N 6°5′35″ E﻿

Bautasteinen «Dysa» på Vartdal i Ørsta kommune
**Bautasteinen Dysa** er plassert på Vartdal i Ørsta kommune i Møre og Romsdal. Steinen er datert til jarnalder og er freda etter kulturminnelova (kulturminne 73030).

Plassering
----------

Steinen er om lag 2,35 m høg, ujamn i kantane og spissar av mot toppen. Breisidene vender mot NV og SO. Han er i dag plassert på privat tomtegrunn, om lag 50 m frå europaveg E39, på den høge terassen opp for fjorden.

Folkeminne
----------

Bautasteinen står på eit område som tidlegare vart kalla «Dysåkeren», og på Vartdal er det ein tradisjon om at holmgangskjempa Ljot den bleike er gravlagt der. *Alv P. Sætre* skreiv dette i ein artikkel i Møre-Nytt i 1984: 
*«Som liten gut, når me slo rundt bauten sør for Dysa, hugsar eg at far og bestefar tala om at under bauten låg ei kjempe, som Egil Skallagrim tok livet av. Når han hadde fått han i bakken, så beit han av strupen. Det er ei segjande segn som har levt lenge. Må vel vere den Ljot Bleike som ifylgje andre segner, var holmgangs-mann, og bodde på Vartdal.»*

Bakgrunnsstoff
--------------

* «Om ord og tydingar» - artikkel i Møre-nytt 25. oktober 1984
* Bautasteinen Dysa i kulturminnesok.no, nettstaden til Riksantikvaren
|  |
| --- |
| ***Help Me Make It Through the Night***  Song av Kris Kristoffersonfrå albumet *Kristofferson* |
|  |
| **Utgjeve** | 1970 |
| **Innspelt** | 1969 |
| **Sjanger** | Country |
| **Lengd** | 2:24 |
| **Selskap** | Monument |
| Låtskrivar(ar) | Kris Kristofferson |
| **Produsent** | Fred Foster |
|
|

«**Help Me Make It Through the Night**» er ein countryballade av Kris Kristofferson frå albumet hans *Kristofferson* frå 1970.

Kristofferson sa han fekk inspirasjonen til songen frå eit intervju med Frank Sinatra i *Esquire*, der han vart spurt om kva han trudde på og Sinatra svarte «Booze, broads, or a bible...whatever helps me make it through the night.»

Han vart spelt inn i 1971 av Elvis Presley, og sidan av Bryan Ferry for albumet *Another Time, Another Place*, Jerry Lee Lewis som gjorde ein bluesaktig versjon for albumet *Touching Home* og countryartisten Sammi Smith, som spelte den bestseljande versjonen og den mest kjende versjonen av songen. Smith-versjonen er ein av dei mestseljande countrysinglane gjennom tidene. Versjonen hennar toppa countrylista og nådde òg 8. plass på poplista i USA. Andre amerikanske songarar spelte òg inn songen i 1970- og 1980-åra. Den mest suksessfulle versjonen etter Smith-versjonen var av Gladys Knight & the Pips i 1972 (denne versjonen vart sampla av Huff and Puff i 1996 for dansesongen «Help me make it»).

Johnny Cash og kona June Carter Cash song òg songen som ein duett. Denne finst på samleplata *June Carter and Johnny Cash: Duets* frå 2006. 

Joan Baez spelte òg inn songen i 1971, på albumet hennar *Blessed Are...*. Peggy Lee spelte inn songen same året for albumet *Where Did They Go*.

I 1974, spelte John Holt songen på albumet *1000 Volts of Holt*. Denne versjonen nådde Topp 10 i Storbritannia dette året.

Kjelder
-------

* *Denne artikkelen bygger på «Help Me Make It Through the Night» frå Wikipedia på engelsk, den 12. april 2011.*
	+ *Wikipedia på engelsk oppgav desse kjeldene:*

1. ↑  «Huff & Puff's 'Help Me Make It' - Discover the Sample Source», *WhoSampled* (på engelsk), henta 13. september 2020

Bakgrunnsstoff
--------------

* Melding ved Allmusic
| 泸州 (forenkla kinesisk)*Lúzhōu* (pinyin) |
| --- |
| Andre namn | tradisjonell kinesisk 瀘州 |
|  |
| Styresmakter |
| LandProvins | KinaShanxi |
| Geografi |
| Flatevidd | 12 247 km² |
| Innbyggjarar | 4 800 000 |
| Plassering |
| Luzhou i SichuanLuzhou i SichuanLuzhou i Sichuan |

**Luzhou** er eit byprefektur aust i provinsen Sichuan i det vestlege Kina. Byprefekturet har eit areal på 12 247 km², folketalet i prefekturet vart i 2004 berekna til 4,8 millionar. Innanfor bygrensene budde 1,4 millionar menneske i 2004. Byen Luzhou ligg i åmotet mellom elvane Chang Jiang og Tuo Jiang.

Byprefekturet Luzhou omfattar tre distrikt (区 *qū*) og fire fylke (县 *xiàn*).

Luzhou har alltid vore eit senter for næringslivet i grenseområda Sichuan, Yunnan og Guizhou. Mat, drikkevarer, produksjon av kjemikaliar, samt bygging av maskinar og ulike typar utstyr er dei viktigaste næringsgreinene for den lokale økonomien.

Det gamle spritbrenneriet i Luzhou (*Luzhou daqu laojiaochi*, 泸州大曲老窖池) vart i 1996 teke med i Folkerepublikken Kinas liste over kulturminne.

### Samferdsle

Kinas riksveg 321 går gjennom området. Han fører frå Guangzhou i provinsen Guangdong via mellom anna Wenzhou og Guilin til Chengdu, hovudstaden i Sichuan.

Bakgrunnsstoff
--------------

Kjelder
-------

* *Denne artikkelen bygger på «Luzhou» frå Wikipedia på bokmål, den 1. april 2011.*


|  |  |
| --- | --- |
| Autoritetsdata | 
* GND
* GeoNames

 |
Koordinatar: 62°39′S 60°01′W﻿

**Helmet Peak** er eit kjenneleg fjell med ei høgd opp mot 1254 moh i Levski Ridge i Tangra Mountains på Livingston Island i Sør-Shetlandsøyane i Antarktis like sør for munningen av Huronbreen. Det grensar til Devnya Valley i vest, Iskarbreen i nordaust, og Magurabreen mot søraust, og har ei stupbratt vest- og austside. Det vart namngjeve av Discovery Investigations i løpet av perioden 1926–32.

Location
--------

Fjellet ligg 2,45 km nordaust for Great Needle Peak, 1,66 km aust-søraust for Tutrakan Peak, 1,39 km sør for Intuition Peak, 1,17 km vest for Plovdiv Peak og 2,8 km nord for Radichkov Peak.

Kjelder
-------

1. ↑  L.L. Ivanov et al. Antarctic: Livingston Island and Greenwich Island, Sør-Shetlandsøyane (from English Strait to Morton Strait, with illustrations og ice-cover distribution). Scale 1:100000 topographic map. Sofia: Antarctic Place-names Commission av Bulgaria, 2005.
2. ↑  «Helmet Peak». Geographic Names Information System, U.S. Geological Survey. Henta 16. januar 2009.

* SCAR Composite Gazetteer of Antarctica

Bakgrunnsstoff
--------------

 Denne artikkelen inneheld stoff som er offentleg eige frå United States Geological Survey-artikkelen  «Helmet Peak» (innhald frå Geographic Names Information System).
**Per Olav Kviberg** (24. juni 1881–23. juni 1960) var ein norsk skulemann, motstandsmann og politikar for AP, NSA og NKP.

Kviberg var fødd i Borge i Østfold. Han kom flyttande til Oslo fire år gammal. Materielt sett vaks han opp i fattige kår. Ungane i familien fekk likevel utdanning. To av systrene hans vart lærarar (den eine, Marie Kviberg, var med på skipinga av Bondeungdomslaget i Oslo), og han sjølv vart uteksaminert i 1902.

Som lærer arbeidde Kviberg ved ei rekkje skolar i det dåverande Kristiania. I 1909 byrja han ved Den socialdemokratiske Aftenskole, der han to år etter vart styrar. Han var ei drivkraft ved denne skulen heilt til han i 1920 byrja som overlærer ved Lilleborg skole på Oslo austkant.

I 1908 melde han seg inn i Arbeidarpartiet, og vart AP-representant i bystyret året etter. Ved splittinga i AP i 1921 følgde Kviberg utbryterne i Noregs Socialdemokratiske Arbeidarparti, og sat som NSA-representant til partia vart samla att i 1927. Dei ti første åra i bystyret sat Kviberg òg i formannskapet.

Under krigen vart lokala på Kvibergs skule rekvirert av tyskarane til kaserne, medan Kviberg sjølv slutta seg til motstandskampen til kommunistane. Sonen hans, Kjell Kviberg, vart i løpet av krigen sentral, både i den illegale pressa og i NKP. Dei første åra nytta han og kameraten Hans Luihn loftslokala på skulen til faren til å setja opp eit løynleg trykkeri. Der produserte dei den illegale avisa *Avantgarden*. Per Kviberg sjølv vart til slutt arrestert, og satt dei siste månadene av krigen på Grini.

Etter krigen representerte Kviberg Noregs Kommunistiske parti i bystyret i åra 1945 til 1951.

Kviberg var ein engasjert skulemann og skulepolitikar. Han gjorde seg tidleg til talsmann for det synet at «alle barn fra fattig og rik maa samles i en eneste barneskole, hvor deres forskjellige evner og anlæg kan faa utfolde sig» og at alt skulemateriell måtte vera gratis. 

Per Kviberg døydd i Oslo.
I 1976 vart ei gate på Torshov oppkalla etter den tidlegare overlæraren i strøket som Per Kvibergs gate.

Bibliografi
-----------

* *Folkeskolen i Kristiania. Hvordan Høire har vanskjøttet den. Hvad Arbeiderpartiet vil* (1913)
* *Kampen om Gamle Aker, en valgtale* (1915)
* *Kristiania og skibsfarten. Navigationsundervisningens og Kristiania sjømandsskoles historie* (1917)
* *Den social-demokratiske aftenskole. Kort 10-årsoversikt* (1920)
* *Trafikkundervisningen i våre skoler* (1937)
* *Innledning til Minneutstilling for Peder Cappelen Thurmann. 1839–1939* (1939)
* *Lilleborg skole gjennom 50 år, 1898–1948* (1948)

Kjelder
-------

* *Denne artikkelen bygger på «Per Kviberg» frå Wikipedia på bokmål, den 29. desember 2015.*

Bakgrunnsstoff
--------------

* Om Per Kviberg *Norsk biografisk leksikon*

|  |  |
| --- | --- |
| Autoritetsdata | 
* Norsk biografisk leksikon
* Store norske leksikon
* Historisk befolkningsregister
* Lokalhistoriewiki

 |
**Koloman Gögh** (7. januar 1948–11. november 1995) var ein slovakisk fotballspelar som vann EM-gull med Tsjekkoslovakia i 1976. Midtstopparen var med å vinne seks nasjonale pokalar, både tsjekkoslovakiske og slovakiske, med Slovan Bratislava.

Aktiv
-----

Gögh var fødd i Kladno i dagens Tsjekkia, men byrja spele fotball i Kolárovo i dagens Slovakia, ein by med over 80% etniske ungararar. Under militærtenesta som fallskjermhoppar var han aktiv i Dukla Holešov. Deretter spelte han i ti år, 1970 til -80, på topplaget Slovan Bratislava. Her var han i 1974 med på storeslem; siger i den tsjekkoslovakiske serien, den slovakiske cupen og i cupfinalen mot den tsjekkiske cupvinnaren. I tillegg vart laget seriemeistrar i 1975 og triumferte i den slovakiske cupen i 1972 og -1976. Sidan 1980 var han aktiv i austerrikske VÖEST Linz i to sesongar, og like lenge i slovakiske Dunajská Streda til han la opp i 1984.

Gögh spelte 55 landskampar for Tsjekkoslovakia i tida 1974-80. Han var med på laget som sigra over Vest-Tyskland etter straffeskyting, og dermed vann fotball-EM 1976. Fire år seinare var han med då Tsjekkoslovakia kneip bronsen i EM i fotball 1980, i det som vart hans siste i landslagsdrakt. Han skåra eitt einaste landslagsmål.

Seinhaustes 1995 omkom Gögh i ei bilulukke ved Gattendorf i Austerrike, 47 år gammal.

### Merittar

* Europameister: 1976 med Tsjekkoslovakia
* EM-bronse: 1980 med Tsjekkoslovakia
* Tsjekkoslovakisk seriemeister: 1974 og 1975 med Slovan Bratislava
* Slovakisk cupmeister: 1972, 1974 og 1976 med Slovan Bratislava
* Tsjekkoslovakisk cupvinnar: 1974 med Slovan Bratislava

Kjelder
-------

* *Denne artikkelen bygger på «Koloman Gögh» frå Wikipedia på engelsk, den 15. mai 2017.*


| * v
* d
* e
Tsjekkoslovakia sitt landslag – EM i fotball 1976 (europameistrar) |
| --- |
| 
* 1 Viktor
* 2 Dobiaš
* 3 Čapkovič
* 4 Ondruš (lagkaptein)
* 5 Pivarník
* 6 Jurkemik
* 7 Panenka
* 8 Móder
* 9 Pollák
* 10 Masný
* 11 Nehoda
* 12 Gögh
* 13 Barmoš
* 14 Biroš
* 15 Herda
* 16 Veselý
* 17 Švehlík
* 18 Galis
* 19 Petráš
* 20 Štambachr
* 21 Bičovský
* Landslagstrenar: Ježek

 | Flagget til Tsjekkoslovakia |
|  |


| * v
* d
* e
Tsjekkoslovakia sitt landslag – EM i fotball 1980 (3. plass) |
| --- |
| 
* 1 Netolička
* 2 Barmoš
* 3 Jurkemik
* 4 Ondruš (lagkaptein)
* 5 Gögh
* 6 Štambachr
* 7 Kozák
* 8 Panenka
* 9 Gajdůšek
* 10 Masný
* 11 Nehoda
* 12 Vojáček
* 13 Lička
* 14 Fiala
* 15 Vízek
* 16 Rott
* 17 Pollák
* 18 Berger
* 19 Dobiaš
* 20 Nĕmec
* 21 Seman
* 22 Kéketi
* Landslagstrenar: Vengloš

 | Flagget til Tsjekkoslovakia |
|  |
**Oddrunn Kristine Helene Pettersen** (5. mars 1937–30. november 2002) var ein norsk politikar, fødd i Hadsel i Nordland. Ho var administrasjonsminister eit halvår i 1989 og fiskeriminister 1990-92, samstundes som ho representerte Finnmark og Arbeidarpartiet på Stortinget frå 1977 til 1993.

Pettersen, som var dotter til ein industriarbeidar, fekk seg jobb som lærar i Berlevåg i 1958 og arbeidde ved Berlevåg skole til 1968. Ho tok då over styrarstillinga ved skulen, og hadde denne til ho vart stortingsrepresentant i 1977. 

Hausten 1975 vart Pettersen vald inn i kommunestyret i Berlevåg. Kommunestyret valde henne til ordførar for 1976-77. Ved stortingsvalet i 1977 kom ho inn på Stortinget for Finnmark og Arbeidarpartiet, og stilte dermed ikkje ved ordførarvalet i heimkommunen same hausten. På Stortinget fekk ho plass i Samferdslekomiteen, men allereie tre månader seinare vart ho i staden vald til formann i Kommunal- og miljøvernkomitéen, i samband med at det vart gjort endringar i samansetjinga av regjeringa Nordli. Ho heldt fram i same komiteen valbolken 1981-85, då som meinig medlem. Frå 1985 til våren 1989 var ho medlem av Samferdselskomitéen.

Den 28. april 1989 kom Pettersen med i den andre Brundtland-regjeringa då ho tok over statsrådposten i Forbrukar- og administrasjonsdepartementet. Ei lite halvår seinare måtte regjeringa forlate statsrådtaburettane. Tilbake i Stortinget vart Pettersen sekretær i Sjøfarts- og fiskerikomitéen. Då Gro Harlem Brundtland danna si tredje regjering 3. november 1990, vart Pettersen den ny fiskeriministeren. Så pass tidleg som 4. september 1992 måtte ho gje frå seg leiarskapen av Fiskeridepartementet til partikollegaen Jan Henry T. Olsen. Siste heile året på Stortinget, 1992-93, var ho medlem av Utanriks- og konstitusjonskomitéen.

Etter Pettersen gjekk ut av Stortinget i 1993 arbeidde ho som leiar av Barentssekretariatet i Kirkenes. Ho døydde i Kirkenes, 65 år gammal.

Kjelder
-------

* Stortinget.no - Biografi

| * v
* d
* e
Norske fiskeriministrar |
| --- |
| Reidar Carlsen (1946–51) • Peder Holt (1951–55) • Nils Lysø (1955–63) • Onar Onarheim (1963) • Magnus Andersen (1963–65) • Oddmund Myklebust (1965–68) • Einar Moxnes (1968–71) • Knut Hoem (1971–72) • Magnus Andersen (1972) • Trygve Olsen (1972–73) • Eivind Bolle (1973–81) • Thor Listau (1981–85) • Eivind Reiten (1985–86) • Bjarne Mørk-Eidem (1986–89) • Svein Munkejord (1989–90) • Oddrunn Pettersen (1990–92) • Jan Henry T. Olsen (1992–96) • Karl Eirik Schjøtt-Pedersen (1996–97) • Peter Angelsen (1997–2000) • Lars Peder Brekk (2000) • Otto Gregussen (2000–01) • Svein Ludvigsen (2001–05) • Helga Pedersen (2005–2009) • Lisbeth Berg-Hansen (2009–2013) • Elisabeth Aspaker (2013–2015) • Per Sandberg (2015–2018) • Harald T. Nesvik (2018–2020) • Geir Inge Sivertsen (2020) • Odd Emil Ingebrigtsen (2020–2021) • Bjørnar Skjæran (2021–) |


|  |  |
| --- | --- |
| Autoritetsdata | 
* BIBSYS
* Norsk biografisk leksikon
* Store norske leksikon
* PolSys
* VIAF

 |
Kristi himmelfartskyrkja
**Kolomenskoje** er ein tidlegare kongeleg sommarstad i den søraustre utkanten av Moskva som er omgjort til friluftsmuseum. Kolomenskoje ligg i eit stort parkområde langs gamlevegen til Kolomna, og har derfor fått dette namnet. Den eldste verna bygningen er Kristi himmelfartskyrkja frå 1532. På 1600-talet fekk tsar Aleksej I oppført eit stort sommarpalass der, som har vorte rekonstruert i moderne tid. Etter at eigedomen blei omgjort til museum, har gamle trebygningar frå ulike delar av Russland blitt flytta dit.

Kristi himmelfartskyrkja
------------------------

Kristi himmelfartskyrkja er bygd i kvit stein og stod ferdig i Kolomenskoje i 1532. Kyrkja blei oppført av Vasilij III til ære for den nyfødde sonen sin, Ivan IV av Russland, seinare kjend som Ivan den grufulle. Kyrkja markerte eit klårt brot med den bysantinske arkitekturen, og er ei av dei første kyrkjene i Russland som vart bygd med telttak. I 1994 blei kyrkja innført på UNESCO si verdsarvliste.

Kolomenskojepalasset
--------------------

På midten av 1600-talet fekk tsar Aleksej I alle dei tidlegare trebygningane i området rivne, og erstatta dei med eit fantastisk sommarpalass i tre, omtalt som «det åttande underverket i verda». Sonen til Aleksej, Peter den store, var mykje av barndomstida si i palasset, og den framtidige keisarinna Elisabeth Petrovna blei fødd der i 1709. 

Etter at St. Petersburg blei ny hovudstad i Russland i 1712 (etter Moskva), forfall Kolomenskojepalasset så mykje at Katarina II nekta å gjera det til sitt sommarpalass. I staden var ho i 1768 ordre om at det skulle rivast, og erstattast med eit enklare palass i stein og murstein. Ein tremodell av palasset overlevde likevel, og ein rekonstruksjon i full skala stod ferdig i september 2010.

Andre bygningar
---------------

I 1923 blei området gjort om til museum på initiativ frå bygningsantikvaren Pjotr Baranaovskij. I åra som følgde blei trebygningar frå ulike delar av Russland flytta til museet for bevaring.

Kjelder
-------

* *Denne artikkelen bygger på «Kolomenskoje» frå Wikipedia på bokmål, den 1. november 2021.*

Bakgrunnsstoff
--------------

* Offisiell nettstad Edit this at Wikidata

 Commons har multimedium som gjeld: **Kolomenskoje**

|  |  |
| --- | --- |
| Autoritetsdata | 
* NKC
* GeoNames

 |
**Luís Vaz de Camões** (fødd 1524 eller 1525 mest truleg i Coimbra eller Lisboa; død 10. juni 1579 eller 1580 i Lisboa) var ein portugisisk forfattar, dramatikar og diktar som blir rekna som den viktigaste landet har fostra. Han er òg ein av dei første portugisiske forfattarane som skreiv verk som har fått ein plass i verdslitteraturen.

Portugal sin nasjonaldag, *Dia de Portugal, de Camões e das Comunidades Portuguesas* (dvs. «Portugal, Camões og det portugiske samfunnet sin dag») blir feira 10. juni, den sannsynlege dagen for Camões sin død.

Virke
-----

Camões sin lyrikk omfattar mellom anna ekloger, oder, canzoner, redondillas og sonettar. Hovudverket er eposet *Os Lusíadas* (1572). I ein klassisk stil som kling av *Odysseen* og *Æneiden* og med inspirasjon frå gresk og romersk mytologi skildrar Camões her Vasco da Gama sin oppdaging av sjøvegen til India; reisa rundt Kapp det gode håp og langsmed den afrikanske austkysten til landgangen i Kozhikode. Camões knyter denne handlingsstrangen saman med ei framstilling av portugisisk historie. Ved sida av eposet og dikt er tre av forfattaren sin komediar bevarte: *Anfitriões* (1587), *El-Rei Seleuco* (1645), *Filodemo* (1587). Sistnemnde var mest truleg oppført i Goa i 1555.

Merknadar
---------

1. ↑  Uttalt [luˈiʃ vaʃ dɨ kaˈmõi̯ʃ]

Kjelder
-------

1. ↑  «The Lusiads». *World Digital Library*. 1800-1882. Henta 1. september 2013.

Bakgrunnsstoff
--------------

 Wikimedia Commons har multimedia som gjeld: **Luís de Camões**

* Verk av og om Luís de Camões i katalogen til det tyske nasjonalbiblioteket
* Verk av Luís de Camões på Project Gutenberg
* Luis Vaz de Camões - Artikkel i *Catholic Encyclopedia*
* Sonettar i engelsk omsetjing

Litteratur
* Nicholas Meihuizen o.a.: *Ordering Empire. The poetry of Camões.* Oxford: Lang 2007.
* George Monteiro: *The presence of Camões. Influences on the literature of England, America, and Southern Africa.* Lexington: Univ. Press of Kentucky, 1996. (= Studies in romance languages; 40)
* James Nicolopulos: *The poetics of empire in the Indies. Prophecy and imitation in "La araucana" and "Os lusíadas"*. Pennsylvania State University 2000.

|  |  |
| --- | --- |
| Autoritetsdata | 
* WorldCat
* BIBSYS
* Store norske leksikon
* VIAF
* GND
* LCCN
* ISNI
* BNF
* BNF (data)
* LIBRIS

 |
Koordinatar: 84°23′S 175°26′E﻿

**Lane Plateau** er ei flatt, isdekt platå med ei høgd på 3000 m mellom Mount Waterman, Mount Cartwright og Mount Bronk sentralt i Hughes Range i Dronning Maudfjella. Platået går 14 km frå nord til sør og er 4 km breitt. Det vart oppdaga og fotografert av Richard E. Byrd på flyturen hans 18. november 1929 og kartlagt av A.P. Crary i 1957-58. Det vart kartlagt av United States Geological Survey (USGS) frå landmålingar, 1962–63 og fotografi tekne av U.S. Navy 1958-63. Platået er kalla opp etter etter Neal Lane, direktør i National Science Foundation frå 1993 til 1998. Under han fekk National Science Foundation (NSF) godkjenning hos kongressen til å bygge om Sørpolstasjonen til eit forskingsanlegg av høg klasse, sett til å opne tidleg i 2000-åra.

Kjelder
-------

 Denne artikkelen inneheld stoff som er offentleg eige frå United States Geological Survey-artikkelen  «Lane Plateau» (innhald frå Geographic Names Information System).


|  |  |
| --- | --- |
| Autoritetsdata | 
* GeoNames

 |
**Landsting** i Sverige er regionale folkevalde organ med ansvar for visse samfunnsoppgåver, først og fremst helsetenester, men også kultur, lokaltrafikk og regionplanlegging. Sverige har 20 landsting som kvart dekkjer eit len. I Gotlands len fungerer Gotland kommune også som landsting.

Landstinga blei skipa gjennom den svenske kommunalreforma i 1862. Dei har røter tilbake til mellomalderen, då «land» eller landskap i Sverige i stor grad var sjølvstyrande med landsting der alle vaksne frie menn kunne delta. Stillinga deira blei svekka ettersom kongemakta voks seg sterkare. Landstinga døydde ut, men vara ganske lenge ved i Norrland og i Jämtland, der det siste gamle landstinget blei halde i 1857.

Landstinga har beskattingsrett og verksemde deira blir hovudsakleg finansiert gjennom landstingsskatten. I tillegg får landstinga inntekter frå pasientavgifter og sal av tjnester. Staten bidreg med generelle og øyremerka tilskot. Størsteparten av budsjetta til landstinga går til helse- og tannhelsetenester.

Det høgaste besluttande organet i eit landsting heter *landstingsfullmäktige* og blir vald i almenne landstingsval. Medlemmene i landstingsfullmäktige vel ein *landstingsstyrelse*, som er det utøvande organet til landstinget.

Kjelder
-------

* *Denne artikkelen bygger på «Sveriges landsting» frå Wikipedia på svensk, den 20. desember 2014.*
	+ *Wikipedia på svensk oppgav desse kjeldene:*


1. ↑  Nordisk Familjebok 2 uppl (1911), artikel landsting
2. ↑  Nationalencyklopedin (1993). "Landsting", band 12, sid 103-105.
**Pauline Elaine Davis-Thompson** (fødd 9. juli 1966) er ein bahamansk tidlegare friidrettsutøvar som i 2009 vart ho kåra til olympisk meister år 2000 på 200 meter, tidlegare hadde ho vunne VM-gull 1999 og OL-gull 2000 i 4 x 100 meter stafett med Bahamas.

Aktiv
-----

Pauline Davis deltok internasjonalt frå 1983. Fyrst i 1991 makta ho kvalifisere seg til ein stor meisterskapsfinale på ein av dei to kortaste sprintdistansane, ho enda då på sjuandeplass på 200 m i verdsmeisterskapen. Frå 1995 satsa ho òg på 400 m og lukkast vinne sølvmedaljen på distansen då VM 1995 fann stad i Göteborg. Under dei olympiske sommarleikane i Atlanta i 1996 var ho med på stafettlaget til Bahamas som vann sølvmedaljen i 4 x 100 meter stafett, dei andre på laget var Eldece Clarke, Chandra Sturrup og Sevatheda Fynes.

I verdsmeisterskapen 1999 sprang Davis-Thompson den tredje etappen då Debbie Ferguson på den fjerde sprang Bahamas inn til gull i 4 x 100 m stafett, framfor Frankrike og Jamaica. Førnemnde Fynes og Sturrup sprang dei to fyrste etappane for Bahamas.

Eitt år seinare vann den same kvartetten olympisk gull for Bahamas då dei vann den korte stafetten under Sommar-OL 2000, med Jamaica og USA på dei andre medaljeplassane. Tidlegare i sommarleikane i Sydney vart Davis-Thompson nummer to på 200 meter, einast USA-amerikanske Marion Jones sprang fortare. Fleire år seinare vedgjekk Jones bruk av dopingmidlar og 8. desember 2009 tilkjende Den internasjonale olympiske komiteen (IOK) Davis-Thompson sigeren og gullmedaljen på 200 meter for Sommar-OL 2000.

### Medaljar og plasseringar i internasjonale meisterskap

* VM 1983 i Helsinki: Utslått i kvartfinalane på 100 m og 200 m
* OL 1984 i Los Angeles: Utslått i semifinalane på 100 m (11,70 =nr 14) og 200 m (23,02 =nr 12)
* VM 1987 i Roma: Utslått i semifinalane på 200 m (22,89 =nr 9) og kvartfinalane på 100 m
* OL 1988 i Seoul: Utslått i semifinalane på 100 m (11,12 =nr 11) og 200 m (22,67 =nr 11)
* VM 1991 i Tokyo: Nr 7 på 200 m – 22,90 og utslått i semifinalane på 100 m (11,19 =nr 9)
* OL 1992 i Barcelona: Utslått i semifinalane på 100 m (11,34 =nr 10) og 200 m (22,62 =nr 11)
* VM 1993 i Stuttgart: Utslått i semifinalane på 100 m (11,21 =nr 9) og 200 m (22,94 =nr 12)
* VM 1995 i Göteborg: Sølv på 400 m – 49,96, nr 4 i 4 x 100 m stafett
* OL 1996 i Atlanta: Nr 4 på 400 m – 49,28, sølv i 4 x 100 m stafett
* VM 1997 i Aten: Nr 7 på 400 m – 50,68, utslått i kvartfinalane på 200 m
* VM 1999 i Sevilla: Gull i 4 x 100 m stafett
* OL 2000 i Sydney: Gull på 200 m – 22,27, og 4 x 100 m stafett

Kjelder
-------

* *Denne artikkelen bygger på «Pauline Davis-Thompson» frå Wikipedia på engelsk, den 1. juni 2018.*

Bakgrunnsstoff
--------------

* «Pauline Davis-Thompson» (på engelsk). olympedia.org. Henta 13. februar 2023.
Restane av den gamle administrasjonsbygningen med domen til Farnhamteleskopet.
Restane av domen til det 50 tommar store Great Melbourne-teleskopet
Statue av ein astronom og konseptet med kosmisk avstandsstige, skapt av forskaren og kunstnaren Tim Wetherell, laga av ein asimutring og andre delar av Yale-Columbia-teleskopet og øydelagd av Canberra-skogbrannane i 2003, der Mount Stromlo-observatoriet brende ned.
**Mount Stromlo-observatoriet** ligg like utafor Canberra i Australia, og er ein del av Research School of Astronomy and Astrophysics ved Australian National University (ANU).

Det vart grunnlagd i 1924 som The Commonwealth Solar Observatory. Mount Stromlo hadde alt blitt nytta for observasjonar det tidlegare tiåret, og eit lite observatorium vart bygd der av Pietro Baracchi i 1911. Domen som husa Oddie-teleskopet var den første bygningen som vart bygd i det nyoppretta Australian Capital Territory. Fram til andre verdskrigen spesialiserte observatoriet seg på sol- og atmosfæreobservasjonar. Etter krigen vart fokuset endra mot stjerne- og galakseastronomi, og det fekk namnet The Commonwealth Observatory. 

18. januar 2003 vart Mount Stromlo råka av ein omfattande skogbrann, og fem teleskop, verkstader, sju hus og ein verneverdig bygning vart øydelagd. Det einaste telskopet som overlevde flammane var det 15 cm store Farnham-teleskopet frå 1886. Bitar av observatoriet er i dag på utstilling i National Museum of Australia.

Observatoriet er i dag ein stor partnar i bygginga av Giant Magellan Telescope.

Kjelder
-------

* *Denne artikkelen bygger på «Mount Stromlo Observatory» frå Wikipedia på engelsk, den 30. august 2015.*
	+ *Wikipedia på engelsk oppgav desse kjeldene:*

1. ↑  J. L. Perdrix (1979). «Baracchi, Pietro Paolo Giovanni Ernesto (1851 - 1926)». *Australian Dictionary of Biography, Volume 7*. MUP. s. 166–167.
2. ↑  «Mt Stomlo observatory severely damaged in fires». ABC News. Henta 12 October 2013.
3. ↑  «NMA Collections Search - Piece of clear optical glass (flint), a relic from the 2003 bush fire that destroyed the Mount Stromlo Observatory». Nma.gov.au. 18. januar 2003. Henta 30. august 2015.
4. ↑  «Giant Magellan Telescope - RSAA - ANU». Rsaa.anu.edu.au. 25. juni 2012. Arkivert frå originalen 14. april 2010. Henta 30. august 2015.

Bakgrunnsstoff
--------------

 Wikimedia Commons har multimedia som gjeld: **Mount Stromlo-observatoriet**

* Nettsida til ANU
* Research School of Astronomy and Astrophysics ved ANU
* SkyMapper Arkivert 2007-09-05 ved Wayback Machine..

Koordinatar: 35°19′13″S 149°00′25″E﻿

|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI
* SUDOC

 |